Ehdotus: NEUVOSTON ASETUS kansallisiin tukahduttamistoimiin tai terrorismiin mahdollisesti käytettävien tarvikkeiden Burmaan/Myanmariin tapahtuvan myynnin, toimittamisen ja viennin kieltämisestä sekä tiettyjen tärkeissä valtiollisissa tehtävissä kyseisessä maassa toimivien henkilöiden varojen jäädyttämisestä annetun neuvoston asetuksen (EY) N:o 1081/2000 muuttamisesta

(komission esittämä)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 301 artiklan,

ottaa huomioon 28 päivänä huhtikuuta 2003 hyväksytyn Burmaa/Myanmaria koskevan yhteisen kannan 2003/297/YUTP [1] ja ....päivänä kesäkuuta tehdyn neuvoston päätöksen 2003/..../YUTP [2]

[1] EUVL L 106, 29.4.2003, s. 36.

[2] EUVL L [...] , [...] , [...]

ottaa huomioon komission ehdotuksen [3],

[3] EUVL C [...] , [...] , [...]

sekä katsoo seuraavaa:

(1) Neuvosto on ilmaissut syvän huolensa kokonaistilanteen huononemisesta Burmassa/Myanmarissa, erityisesti Aung San Suu Kyin ja muiden Kansallisen demokraattisen liiton (NLD) jäsenten pidättämisestä ja sen toimistojen sulkemisesta.

(2) Tämä huomioon ottaen ... päivänä kesäkuuta tehty neuvoston päätös 2003/.../YUTP mahdollistaa muun muassa sotatarvikkeisiin liittyvän teknisen koulutuksen tai avun kiellon täytäntöönpanon.

(3) Sotatarvikkeisiin liittyvä teknisen neuvonnan, avun tai koulutuksen kielto kuuluu perustamissopimuksen soveltamisalaan. Sen vuoksi ja kilpailun vääristymisen välttämiseksi tarvitaan uutta yhteisön lainsäädäntöä yhteisön alueella. Tässä asetuksessa kyseisellä alueella tarkoitetaan kaikkia niitä jäsenvaltioiden alueita, joihin sovelletaan Euroopan yhteisön perustamissopimusta siinä määrätyin edellytyksin.

(4) Tämä kielto olisi sen vuoksi lisättävä asetuksella (EY) N:o 1081/2000 käyttöön otettuihin toimenpiteisiin,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1081/2000 seuraavasti:

(1) Lisätään uusi 1 a artikla seuraavasti:

"1 a artikla

1. Kielletään sellaisen teknisen koulutuksen tai avun antaminen Burmalle/Myanmarille, joka koskee aseiden ja kaikenlaisen niihin liittyvän materiaalin, mukaan luettuina aseet ja ampumatarvikkeet, sotilasajoneuvot ja sotatarvikkeet, puolisotilaalliset tarvikkeet ja edellä mainittujen varaosat, toimittamista, valmistamista, huoltamista tai käyttämistä, sanotun kuitenkaan rajoittamatta jäsenvaltioiden viranomaisten toimivaltuuksia.

2. Edellä olevaa 1 kohtaa ei sovelleta yksinomaan humanitaariseen tai suojelukäyttöön tarkoitettujen, ei-tappaviin sotilastarvikkeisiin liittyvään tekniseen apuun tai koulutukseen."

(2) Korvataan 5 artikla seuraavalla tekstillä:

"5 artikla

Kielletään osallistuminen tieten ja tarkoituksella sellaisiin asiaan liittyviin toimiin, joiden tavoitteena tai seurauksena on suoraan tai välillisesti tämän asetuksen 1 ja 1 a artiklassa tarkoitettuihin liiketoimien tai toimien edistäminen tai tämän asetuksen säännösten kiertäminen."

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä, [...]

Neuvoston puolesta